बिटिसिनि मासिखौ लानो दासिम बिपिएफ दोलोनि माखासे दैदेनगिरिफोरनि नाजानाया जोबनानै थाङाखै। आरो इउपिपिएल दोलोआबो दा बिटिसिनि मासि मोननायखौ माबोरै लाखिबाय थागोन, बिनिनो गुसु दावहा। जिखियानो जाया मानो बिटिसिनि खुंथायखौ बा बोसोरनि थाखाय खुंथारगोन होननानै मोनबो दोलोआनो थि बुंनो हायै बादि नुहुरो । बेखौ लानानै बिटिआरनि रायजो-राजाफोरा बिटिसियाव प्रमद बर’नि गोहोखौ गैया जासिगोन बादि साननाय खौरां मोननाय जादों। खौरां मोननाय बादिब्ला हाग्रामा महिलारीआ बिटिसिनि खुंथायखौ गावनि आखायाव जेरैखि जाया लांनो थाखाय बिजेपि दोलोजों बिपिएफ दोलोखौ गोरोब होनो साननाय खौरां मोन्दों। बुंनो थाङोब्ला बिपिएफ दोलोखौ सिफायनानैब्लाबो हाग्रामा महिलारीया बिटिसिनि खुंथायखौ लानो नागिरमारबाय नामा ? बिटिसिआव 17 बोसोर बिपिएफ दोलोया खुंथायाव थानानै थांनाय बिटिसि खुंथायनि जोहै बिपिएफ दोलोआ सेख’जाबाय इउपिपिएल दोलोजों। बुंनो नांगोनदि मोनसे समाव बिटिएडियाव जोबोर गोहो गोरा बिपिएफ दोलोआ दिनै गोहोनिफ्राय गोजानाव थानांदों। मानोना थांनाय बिधान सभानि बिसायख’थियाव बिपिएफ दोलोआ मोनब्रै मासियाव देरहादों। दा बुंनो थाङोब्ला हाग्रामा महिलारीआ दैदेननाय बिपिएफ दोलोआ कक्राझार आरो डिसपुरनि खुंथायाव थानो मोनाखै । मोनसे सोलुंनिफ्राय मिथिनो मोननाय बादिब्ला साननैसोनि गेजेरावनो बिपिएफ दोलोआ बिजेपि दोलोजों गोरोब हैनो हासिगौ नामा ? दा बि खौरांखौ लानानै बिटिआर ओनसोलाव माखासे सुबुंफोरखौ बुदुं-बादां रायज्लायनाय खोनानो मोन्दों। जुदि गासैबो थिग-थागै थायोब्ला बिपिएफ दोलोनि गासै दैदेनगिरि-सोद्रोमाफोरा थाबैनो बिजेपि दोलोआव गोरोब हैसिगोन होननानै खौरां मोन्दों। बे गोरोबनाय माने बिपिएफ दोलोखौ सिफायसिगोन नामा ? बिटिआरनि मोनसे समनि गोहो गोरा राजखान्थि दोलोआ बिटिसिनि मासिखौ लानो दोलोखौनो सिफायलायनानै गोहोयाव फैनो नागिरनाया बेसे बानबुंथि दं ? मिथिनाय बादिब्ला दा बिजेपि दोलोजों बिपिएफ दोलोनि माखासे दैदेनगिरिफोरा एफा-एनै सावरायज्लायदों होननानै खौरां मोन्दों। जुदि बि सावरायज्लायनाया थारमारब्ला खैफोदाव गोग्लैनो हागौ प्रमद बर’ दैदेननाय इउपिपिएल दोलोआ ! बिपिएफ दोलोआ बिजेपि दोलोजों गोरोबनाय लोगो-लोगोनो बिटिसिनि मोन ब्रैजि मासिनि गेजेराव बिजेपि दोलोआ बिटिसिआव मोन नैजिस्नि मासि जाहैसिगोन। बिदि अनजिमा जाहैयोब्ला बिजेपि दोलोआ इउपिपिएल दोलोजों थानाय बिसुखे खानायाव माबा खाना नांगोन नामा ? जुदि बिजेपि दोलोआ थारैनो बिपिएफ दोलोखौ गोरोब होमारोब्ला बिटिसिनि खुंथायनि दोलोआ सोलायगोन नामा ? थांनाय बिधान सभा बिसायख’थियाव बिजेपि दोलोआ गोबां अनजिमा देरहानानै गाव हारसिङैनो सोरखार दानाय अनजिमानि मासि मोनाखैमोन। बिनिखायनो बिजेपि दोलोआ एजिपि आरो इउपिपिएल दोलोनि हेफाजाब लानानैसो आसामाव सोरखार दादों। आसाम बिधान सभायाव गाव हारसिं सोरखार दानो बिजेपि दोलोनो नांबावगौ मोन ब्रै मासि। जुदि मरियनिनि कंग्रेस एमएलए रुपज्योति कुर्मीया बिजेपि दोलोआव हाबनायनि उनाव बै बियाबाव फिन बिसायख’थिया खुंजा फिनगोन। बि बिसायख’थियाव बिजेपि दोलोनि बिजाथियानो देरहानो हायोब्ला अब्ला बिधान सभायाव बिजेपि दोलोनि मासिया दजिसे जाहैगोन। बिनि उनावबो आसामाव बिजेपि दोलोआ गाव हारसिङै सोरखार दानो मोनथाम मासि नांबावगौ जागोन। बिदिनो गसायगाव बिधान सभानि बिपिएफ दोलोनि एमएलए माजेन्द्र नार्जारीया हरखाब रुंसारी जानायाव बिपिएफ दोलोनि मोनथाम मासि आरो गसायगाव बिधान सभायाव बिजेपि दोलोनिफ्राय जुदि देरहा होनो हायोब्ला आसामाव बिजेपि दोलोआ गाव हारसिंनो सोरखार दानायनि मासिखौ मोनगोन। बिदिनो बिजेपि दोलोआ आसामाव गाव हारसिं सोरखार दायोब्ला बिटिसिआव प्रमद बर’नि दैदेननाय खुंथाया गैया जानाया बारा गिदिर बाथ्रा नङा। मानोना राजखान्थियाव सम्भब- असम्भब गैया । राजखान्थियाव सुथुर-बिसुखेया बारा गोबाव थाया। दा बिटिसि खुंथायाव प्रमद बर’ आवट आरो हाग्रामा महिलारी इन होननाय बाथ्राफोरा हरसेयावनो जाफुंहैगोन नामा ? बे खौरांखौ लानानैनो बे साननैसोयाव बिटिआरनि माखासे सुबुंफोरखौ सावरायज्लायनायाव मुखुब नुनो मोनो ।